૨૫ વરસે હરજી નબુને પરણ્યો. નબુ પરણીને આવી ત્યારે હરજીએ પેલી વાત એ કરી હતી કે આ ઘરમાં તું કહે એ થશે પણ મારો નાનો ભાઈ નાનજી ને મગજમાં થોડી તકલીફ છે એટલે એ કોઈ બાંડું વેણ બોલેને તો સહન કરી લેજે..આતા એની બહુ ચિંતા કરે છે મને કહેતા હતા કે હરજી તું છો ત્યાં સુધી તો વાંધો નહિ પણ નવી આવનારી બાઈ મારા દીકરાને સાચવશે તો ખરીને.. અને નબુએ એ પ્રમાણે જ રાખ્યું .ધીમે ધીમે નાનજીનો સ્વભાવ સુધરતો જતો હતો.. હરજીના લગ્ન પછી સાતેક વરસે નાનજીના લગ્ન થયા કાંતુ સાથે.. કાંતુ ના સગપણ બે વાર તૂટી ગયેલ હતા.. સ્વભાવ સારો નહોતો એમ સહુ કહેતા હતા પણ વશરામ ભાભાનું કહેવું હતું કે સમાજમાં નાનજીની બધી ખબર છે કે એને મગજ ઓછું છે પછી જેવી મળે એવી પણ મારા છોકરાનું ઘર બંધાય એ મારે મન સહુથી મોટું સુખ..બધુય પછી થઇ રેશે..!! કાંતુ સાવ નાંખી દીધા જેવી તો નહોતી પણ જીભની છૂટી અને કામાની કુટી હતી.. એને આરામ કરવા જોઈએ કામ કરવામાં બળ પડે.. ઘરે કોઈ મેમાન આવે કે તરત જ એનું માથું દુખવા લાગે!! પથારીમાં આડી પડી જાય..!! નાનજીને બામ ઘસી દેવું પડે..જેવી રસોઈ તૈયાર થાય કે તરત જ સાજી થઇ જાય..એને ખાવા પણ બહુ જોતું!! હરજીને એ વખતે નાનો એક છોકરો અને છોકરી હતા..!! જ્યારે ભૂખ લાગે ત્યારે એ છોકરાના બિસ્કીટ અને ટીકડા ગોળા જે હોય એ કાંતુ ઓહિયા કરી જાય..!! ખેતીની મોસમમાં એ સદાય માંદી રહે પણ જેવી નવરાત્રી આવે કે તરત જ એના ટાંટિયા માં જોર આવી જાય!! હવે આ બાજુ નબુને ઘણી બળતરા થાય કે હું એકલું કેટલાનું કરું અને આ મારી દેરાણીને બસ ફૂલ ફટાક થઈને ફરવું જ ગમે છે. નાનજીમાં પણ ઘણું પરિવર્તન આવી ગયું હતું. એના રંગ ઢંગ બદલાઈ ગયા હતા. બકરું જેમ રજકા પાછળ દોરવાય એમ નાનજી કાંતુ પાછળ દોરવાઈ જતો હતો.